**OBRAZLOŽENJE**

**ZA NACRT PRAVILNIKA O NAČINU PROVOĐENJA PREVENTIVNE ZDRAVSTVENE ZAŠTITE**

Na temelju članka 19. stavka 7. Zakona o obveznom zdravstvenom osiguranju („Narodne novine”, br. 80/13, 137/13, 98/19 i 33/23) ministar zdravstva donosi Pravilnik o načinu provođenja preventivne zdravstvene zaštite. Ovim Pravilnikom uređuje se provođenje preventivne zdravstvene zaštite osiguranih osoba Hrvatskog zavoda za zdravstveno osiguranje preventivnim zdravstvenim pregledima.

Navedeno područje je važan dio reforme zdravstvenog sustava. Sveobuhvatna reforma zdravstvenog sustava ima za opći cilj održivost zdravstvenog sustava s pacijentom u središtu i kao specifične ciljeve jačanje javnog zdravstva, zaokret prema preventivi i ranom otkrivanju bolesti, jačanje primarne zdravstvene zaštite, reorganizacija bolničke zdravstvene zaštite, ulaganje u ljudske resurse, fokus na kvaliteti u zdravstvu i vrednovanju ishoda liječenja, digitalizacija zdravstva i postizanje financijske održivosti.

Zaokret prema preventivi i ranom otkrivanju bolesti važan je dio i provodi se kroz više novih reformskih mjera. Preventivni zdravstveni pregledi su jedna od tih mjera koje će se provoditi unutar javnog zdravstvenog sustava, kroz obvezno zdravstveno osiguranje.